Skoolseun sterf in motorfietsongelukPieter Schalk Grobbelaar. Foto via – In loving memory of PS (Pieter Schalk) Grobbelaar op Facebook. Pieter Schalk Grobbelaar, ŉ gr. 12-leerder aan die Hoërskool Noordheuwel in Krugersdorp, Gauteng, is Saterdag in ŉ motorfietsongeluk dood. Volgens ER24 het die ongeluk in Luipaardstraat plaasgevind. Daar word vermoed ŉ bakkie het voor hom ingedraai. “Paramedici het die seun ŉ paar meter van sy motorfiets aangetref. Die seun het kritieke beserings opgedoen en moes met ŉ helikopter na ŉ nabygeleë hospitaal geneem word,” het die nooddienste in ŉ verklaring gesê. Grobbelaar het in die hospitaal aan sy beserings beswyk. Die skool het Sondag die hartseer nuus op hul Facebook-blad oorgedra en Maandag ŉ herdenkingseremonie vir hom gehou. Verskeie van sy vriende, familie en ander roubeklaers het Sondag na die ongelukstoneel gegaan om blomme neer te lê en eer te betoon.